มันนี่ทูเดย์
นายรอย ออกุสตินัส กุนารา กรรมการผู้จัดการ ธนาคารไทยเครดิต เพื่อรายย่อย เปิดเผยว่า
12 เม.ย. 2556

เงินฝากประจำรับดอกเบี้ยรายเดือน
นายรอย ออกุสตินัส กุนารา กรรมการผู้จัดการ ธนาคารไทยเครดิต เพื่อรายย่อย เปิดเผยว่า ธนาคารได้ออกเงินฝากเอาใจคนชอบออม ด้วยเงินฝากประจำ (สมุดคู่ฝาก) ระยะเวลา 6 เดือน และ 12 เดือน ในอัตราดอกเบี้ย 3.25% และ 3.35% ถือเป็นผลตอบแทนที่น่าสนใจ โดยสามารถรับดอกเบี้ยรายเดือน เปิดรับฝากเฉพาะลูกค้าประเภทบุคคลธรรมดา นิติบุคคลทั่วไป นิติบุคคลไม่แสวงหากำไร และสหกรณ์ เปิดบัญชีขั้นต่ำ 5,000 บาท สูงสุดไม่เกิน 5 ล้านบาท/บัญชี/ราย ตั้งแต่วันนี้ถึงวันที่ 30 เม.ย.นี้
ปล่อยกู้เอสเอ็มอีชนเพดาน
น.ส.ปาริฉัตร เหล่าธีระศิริวงศ์ รักษาการกรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) เปิดเผยว่า ตามที่คณะรัฐมนตรีได้มีมติอนุมัติให้ดำเนินโครงการสินเชื่อพัฒนาผลิตภาพการผลิตในวงเงินรวม 2 หมื่นล้านบาท โดยกำหนดกรอบระยะเวลาปีที่ 1 ไว้ในวงเงิน 7,500 ล้านบาท และปีที่ 2 วงเงิน 1.25 หมื่นล้านบาท ปรากฏว่าในสิ้นเดือน มี.ค.ที่ผ่านมา ธนาคารสามารถอนุมัติสินเชื่อได้เต็มวงเงินรวม 7,500 ล้านบาทแล้ว 
ทั้งนี้ มีผู้ประกอบการเอสเอ็มอีที่ได้รับการอนุมัติ 3,167 ราย แบ่งเป็นลูกค้าในกรุงเทพฯ ปริมณฑล 21% และต่างจังหวัด 79% ถือว่าโครงการประสบความสำเร็จเกินเป้าหมาย ผู้ประกอบการให้ความสนใจใช้บริการสินเชื่ออย่างล้นหลาม คาดว่าจะเต็มวงเงิน 2 หมื่นล้านบาท ก่อนครบกำหนดโครงการในวันที่ 31 ธ.ค. 2558
“โครงการนี้ถือว่าช่วยผู้ประกอบการได้ตรงจุด ช่วยให้ธุรกิจดีขึ้น จึงมีผู้ประกอบการมาขอใช้สินเชื่อดังกล่าวจำนวนมาก อย่างไรก็ตาม เพื่อความสะดวกและรวดเร็วในการใช้บริการ ขอให้ผู้ประกอบการติดต่อโดยตรงกับเจ้าหน้าที่ของธนาคาร ในทุกสาขา และธนาคารขอย้ำว่าไม่มีการแต่งตั้งบุคคลหรือบริษัทใดๆ เป็นตัวแทนรับเรื่องจากลูกค้า และหากมีการเก็บค่าธรรมเนียมการวิเคราะห์สินเชื่อ ธนาคารจะมีใบเสร็จรับเงินทุกครั้ง ส่วนค่าใช้จ่ายอื่นๆ ธนาคารประกาศจะไม่มีการเรียกเก็บแต่อย่างใด” น.ส.ปาริฉัตร กล่าว